Etter å ha vurdert en videre operakarriere i Tyskland valgte Berckenhoff i stedet å ta imot en stilling som sekretær i Filharmonisk Selskaps Orkester i 1921. I 1924 rykket han opp til intendant, hvor han fikk ansvaret for den daglige driften av orkesteret. Våren 1929 ble han ansatt som forretningsfører i nystartede TONO, og jobbet parallelt både for Filharmonien og TONO. I 1931 ble stillingen i TONO omgjort til en administrerende direktør-stilling, og han var nødt til å forlate stillingen i Filharmonien. Berckenhoff virket som TONOs direktør fra 1931 til 1949, og gis æren for å ha bygget opp TONO som organisasjon.